**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 07.09.2017, ora 8.00 – 08.09.2017, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 08.09.2017, ora 7.00**

**RÂURI**

Debitele au fost în general în scădere, exceptând cursul inferior al Mureșului, unde au fost în creștere prin propagare și râurile din bazinele hidrografice Crasna, Barcău, Caraș, Nera, Cerna, Jiu, Vedea, Argeș, Trotuș, Bârlad, cele din Dobrogea, bazinul mijlociu și inferior al Oltului, cursul mijlociu și inferior al Prutului și afluenții acestuia, unde au fost relativ staționare.

Creșteri izolate de niveluri și debite datorită precipitațiilor slabe căzute în interval s-au înregistrat pe unele râuri mici din Maramureș, Banat și Transilvania.

Debitele se situează în general la valori cuprinse între 30-90% din mediile multianuale lunare, mai mari (peste normalele lunare) pe Crișuri, cursurile inferioare ale Begăi și Jiului, cursurile superioare ale Someșului Mic, Arieșului, Prahovei, pe unii afluenți ai Oltului și Argeșului și mai mici (sub 30% din normalele lunare) pe Râul Doamnei, cursul superior al Siretului, pe afluenții Bârladului și Prutului și pe unele râuri din bazinele Mureșului și Oltului.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi în general în scădere, exceptând cursul inferior al Mureșului, unde vor fi în creștere prin propagare și râurile din bazinele hidrografice Crasna, Barcău, Crișul Repede, Jiu, Vedea, Argeș, Bârlad, cele din Dobrogea, bazinul superior al Ialomiței, bazinul mijlociu și inferior al Oltului, cursul mijlociu și inferior al Prutului și afluenții acestuia, unde vor fi relativ staţionare.

Sunt posibile creşteri izolate de niveluri şi debite pe unele râuri mici din zonele de munte datorită precipitaţiilor slabe prevăzute.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş) în intervalul 07.09 – 08.09.2017 a fost în creştere, având valoarea de 2900 m3/s, situându-se sub media multianuală a lunii septembrie (3800 m3/s).

Debitul la intrarea în ţară (secţiunea Baziaş) va fi în creştere (3300 m3/s).

În aval de Porţile de Fier debitele vor fi în creştere pe sectorul Gruia – Olteniţa şi în scădere pe sectorul Călăraşi – Tulcea.

În aval de Porţile de Fier debitele au fost în creştere pe sectorul Gruia – Zimnicea şi în scădere pe sectorul Giurgiu – Tulcea.

**2.** **Situaţia meteorologică în intervalul 07.09.2017, ora 8.00 – 08.09.2017, ora 6.00**

**ÎN ŢARĂ**

În vestul țării valorile termice au scăzut față de intervalul anterior și au caracterizat o vreme răcoroasă, iar în rest s-au situat peste normele perioadei și vremea a fost caldă, călduroasă chiar la amiază în Lunca Dunării. Au fost înnorări temporare în vestul, centrul și nordul țării, precum și la munte, unde, local, a plouat slab. În sud și sud-est cerul a fost mai mult senin. Vântul a suflat slab și moderat, cu unele intensificări pe crestele montane. Temperaturile maxime s-au încadrat între 20 de grade la Săcuieni, Oradea, Ocna Șugatag și Borod și 34 de grade la Calafat. La ora 06 temperatura aerului avea valori cuprinse între 8 grade la Ocna Șugatag, Satu Mare și Sighetu Marmației și 21 de grade la Mahmudia.

**LA BUCUREŞTI**

Valorile termice au continuat să crească, astfel încât vremea a fost caldă. Cerul a fost mai mult senin, iar vântul a suflat slab și moderat. Temperatura maximă a fost de 29 de grade la Afumați și Băneasa și 30 de grade la Filaret. La ora 06 temperatura aerului era de 13 grade la Băneasa, 15 grade la Afumați și 17 grade la Filaret.

**3. Prognoza meteorologică în intervalul 08.09.2017, ora 8.00 – 09.09.2017, ora 8.00**

**ÎN ŢARĂ**

În sudul și sud-estul țării vremea va fi predominant frumoasă și caldă, iar cerul va fi variabil. În rest, vor fi înnorări temporare, dar numai pe arii restrânse, cu precădere în zona de munte, mai ales în cursul zilei, se vor semnala ploi slabe, posibil însoțite de descărcări electrice. Vântul va sufla slab și moderat. Temperaturile maxime se vor încadra între 21 și 33 de grade, cu cele mai ridicate valori în sudul Munteniei, iar cele minime vor fi cuprinse, în general, între 10 și 18 grade.

**LA BUCUREŞTI**

Vremea va fi frumoasă și va deveni caldă. Cerul va fi variabil, iar vântul va sufla slab și moderat. Temperatura maximă se va situa în jurul valorii de 31 de grade, iar cea minimă va fi de 15...17 grade.

***II. CALITATEA APELOR***

Nu s-au înregistrat evenimente deosebite.

***II. CALITATEA MEDIULUI***

**1. În domeniul aerului**

Nu s-au înregistrat evenimente deosebite.

**2. În domeniul solului şi vegetaţiei**

Nu s-au înregistrat evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare**